International E-Mail Tandem Network
Sprogindlæring i tandem via computerbaseret kommunikation over Internettet
International E-Mail Tandem Network er siden 1994 blevet støttet financielt af EU-kommisionen (LINGUA Projekt 94 – 03 / 1507 / D – VB og 95-03 / 1924 / D-VB Ext. 2 og SOKRATES/ODL Projekt 25192-CP-1-96-1-DE-ODL). 
Koordinator: Helmut Brammerts, Seminar für Sprachlehrforschung, Ruhr-Universität Bochum, 
D-44780 Bochum –– E-mail: brammerh@slf.ruhr-uni-bochum.de –– Fax: +49 - 234 - 7094 138
WWW-servere: http://www.slf.ruhr-uni-bochum.de og http://tandem.uni-trier.de
Pors, Harald/ Brammerts, Helmut & Little, David (eds.). 1996. Om at lære fremmedsprog i tandem via Internettet (Sprog og Kulturmøde. 19). Aalborg: Aalborg Universitetsforlag. ISBN 87-7307-542-6.
Sprogindlæring i tandem
Sprogindlæring i tandem vil sige, at to lørnere med forskelligt modersmål arbejder sammen for at udbygge deres viden om partnerens sprog og baggrund.
Sprogindlæring i tandem er på samme tid fælles og selvstyret interkulturel indlæring. Det hviler derfor på to vigtige principper:
•	Begge deltagere skal have samme udbytte af samarbejdet, i det mindste subjektivt set (gensidighedsprincippet). Der skal bruges lige lang tid på hvert sprog, begge deltagere skal engagere sig lige meget i arbejdet og i lige høj grad støtte partneren i indlæringen osv.
•	Hver deltager er ansvarlig for sin egen indlæringsproces, og fastlægger derfor selv indlæringsmål og indlæringsmetode (selvstyringsprincippet). Mål og metoder vil kun sjældent være fælles for begge partnere i et tandempar. Begge deltagere stiller sig til rådighed som eksperter i deres eget sprog og deres egen kultur, men de er som regel ikke uddannede lærere. Sprogindlæring i tandem forudsætter evnen til selvstyret indlæring, men støtter også udviklingen af denne evne.
Normalt sidder deltagerne i et tandempar over for hinanden og kommunikerer mundtligt. Siden 1993 har International E-Mail Tandem Network udbygget tandemarbejdet til skriftligt tandemarbejde via e-mail over Internettet. Samtidig udvikles der nye didaktiske støttematerialer til  brug for lørnere, fremmedsprogslærere og netværkskoordinatorer. 
Det Internationale E-Mail-Tandem-Netværk
Dette netværk er et samarbejde mellem mange universiteter, der ønsker at give deres studererende bedre adgang til at lære sprog i tandem via Internettet.
Netværket består af et stadigt voksende antal to-sprogede delnet, der danner rammen for et samarbejde mellem studerende med forskellige modersmål med henblik på gensidig hjælp ved sprogindlæringen. Til hvert delnet hører:
•	adgangen til en central tandempartnerformidling, som alle deltagere kan bruge til at søge en tandempartner.
•	mindst ét to-sproget forum, hvor deltagerne på begge sprog kan diskutere alt muligt, stille hinanden spørgsmål, give gode råd osv.
•	en database eller informationsserver, hvor deltagerne dels kan hente undervisnings- og indlæringsmaterialer, men hvor de også har mulighed for selv at ‘offentliggøre’ tekster, f.eks. kulturelt baggrundsstof eller to-sprogede tekster fremstillet i samarbejde med tandempartneren.
Hvert delnet ledes af to eller flere koordinatorer: de hjælper deltagerne, modererer forumsdiskussionerne, træffer afgørelse om databasernes indhold, opretter evt. nye fora etc.
Delnet og sprog
I øjeblikket findes der følgende 26 delnet: CAT-DEU (català-deutsch), DAN-DEU (dansk-deutsch), DAN-NED (dansk-Nederlands), DEU-ESP (deutsch-español), RIBO-L (deutsch-English), DEU-FRA (deutsch-français), DEU-HAN (deutsch-hangul [koreansk]), DEU-HRV (deutsch-hrvatski), DEU-ITA (deutsch-italiano), DEU-NED (deutsch-Nederlands), DEU-NIH (deutsch–nihongo [japansk]), DEU-POL (deutsch-polski), DEU-POR (deutsch–português), DEU-RUS (deutsch-russkij), DEU-SVE (deutsch–svenska), ENG-ESP (English-español), ENG-FRA (English–français), ENG-ITA (English–italiano), ENG-NED (English-Nederlands), ENG-POL (English-polski), ENG-POR (English-português), ENG-SVE (English-svenska), ESP-FRA (español–français), ESP-ITA (español- italiano), FRA-NIH (français- nihongo), NED-POR (Nederlands- português). Yderligere delnet (f.eks. cat-eng, eng-hrv, eng–nih) er under forberedelse.

Hvordan kan du deltage?
Hvis du er studerende  og gerne vil arbejde sammen med en partner efter tandemprincippet, er dette de første skridt:
1.	Først vælger du det delnet, som du vil deltage i. Det skal være det delnet, der omfatter dit modersmål og det fremmedsprog, som du er ved at lære.  
2.	Skriv herefter til den centrale tandempartnerformidling for at få en tandempartner. Det gør du ved at skrive en meddelelse, der indeholder oplysninger om det ønskede delnet, dit modersmål, dit fremmedsprog og dit navn til følgende e-mail-adresse: 
tandem@slf.ruhr-uni-bochum.de
Et eksempel på en sådan meddelelse kunne være: ”DAN-DEU. Mit modersmål er dansk. Jeg lærer tysk. Jeg hedder... " Du kan skrive meddelelsen på dit modersmål eller på fremmedsproget. 
3.	Tilmeld dig til det tilsvarende forum, hvor du kan diskutere forskellige emner med en større gruppe. Det gør du ved at sende følgende meddelelse (uden anførselstegn) "SUBSCRIBE Forumnavn” til adressen: 
majordomo@tandem.uni-trier.de
Meddelelsen kunne f.eks. være: SUBSCRIBE DAN-DEU.
4.	Når din tilmelding er registreret (når du har fået velkomstmeddelelsen), kan du præsentere dig i forum. Skriv en kort - gerne to-sproget - beskrivelse af dig selv og dine interesser, og send den til forumadressen, f.eks.:
	DAN-DEU@tandem.uni-trier.de 
Hvis du underviser på et universitet eller en lignende læreanstalt og f.eks. ønsker, at dine studerende skal samarbejde med et hold studerende hos en kollega i udlandet, bedes du henvende dig direkte til delnettets koordinatorer. Du kan også overveje at tilmelde dig organisatorernes forum TANDEM-ORG. 
Hvis du vil oprette et nyt delnet, bedes du henvende dig til netværks-koordinatoren.
Netværkets historie
På baggrund af de positive erfaringer, som universiteterne Rhode Island (John Grandin, Norbert Hedderich) og Bochum (Helmut Brammerts) siden sommeren 1992 havde gjort med et tysk-engelsk e-mail-forum (RIBO-L) og med et e-mail-baseret samarbejde mellem de studerende, begyndte Bochum i 1993 at opbygge netværket sammen med universiteterne Oviedo og Sheffield. 
Siden juli 1994 har 12 Universiteter fra efterhånden 10 europæiske lande – Aalborg (DK), Aarhus (DK), Bochum (D), Coimbra (P), Oviedo (E), ENST Paris (F), Sheffield (UK), Trier (D), Dublin (IRL), Mitthögskolan (S), HKL Sittard (NL) og Torino (I) – samarbejdet i EU-LINGUA-projektet International E-Mail Tandem Network og EU-ODL projektet Telematics for Autonomous and Intercultural Learning in Tandem med det formål at udvide netværket og at udvikle didaktiske materialer til brug for tandempartnere, organisatorer og fremmedsprogslærere.
Andre universiteter, der også har været aktivt involveret i opbygningen af netværket, er Matsuyama (Japan), Rhode Island (USA) og Seoul (Korea).